《次韵鲁尧卿病起》
宋代·陈棣

一区聊寄古墙阴，灯火萧条语夜深。
强对简编聊适意，欲参佛祖问安心。
青衫有约还轻别，白发无期苦见寻。
咫尺佳时修禊事，兰亭老笔为君临。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。